О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ УГОВОРА

Разлози за потврђивањe Уговора о гаранцији (Пројекат уградње паметних бројила у Србији) између Републике Србије и Европске инвестиционе банке, потписаног у Београду, 24. јуна 2024. године и у Луксембургу, 28. јуна 2024. године (у даљем тексту: „Уговор о гаранцији”), садржани су у чињеници да је Европска инвестициона банка (у даљем тексту: „Банка”) одобрила зајам од 80.000.000 евра Електродистрибуцији Србије д.о.о. Београд, као зајмопримцу, према Уговору о финансирању (Пројекат уградње паметних бројила у Србији) између Европске инвестиционе банке и Електродистрибуције Србије д.о.о. Београд, који је такође потписан у Београду, 24. јуна 2024. године и у Луксембургу, 28. јуна 2024. године (у даљем тексту: „Уговор о финансирању”), уз услов да Република Србија гарантује за обавезе зајмопримцa.

Према одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20) Народна скупштина Републике Србије, између осталог, одлучује о давању гаранција, као и непосредном преузимању обавеза у својству дужника по основу дате гаранције.

Такође, Народна скупштина потврђује Уговор о гаранцији, као међународни уговор, у складу са одредбама члана 14. став 1. Закона о закључивању и извршавању међународних уговора („Службени гласник РС”, број 32/13).

Законом о буџету Републике Србије за 2024. годину („Службени гласник РС”, број 92/23) предвиђено је давање гаранције Републике Србије Европској инвестиционој банци у износу до 80.000.000 евра по основу задужења Електродистрибуције Србије д.о.о. Београд, као зајмопримца за финансирање Пројекта за паметна бројила, а то је био и правни основ за закључивање Уговора о финансирању и давање државне гаранције у оквиру лимита утврђеног законом којим се уређује буџет Републике Србије.

Увођење паметних система мерења у енергетски сектор један је од најважнијих циљева енергетске политике Републике Србије. Побољшање мерне инфраструктуре и комуникације са купцима електричне енергије у циљу ефикаснијег коришћења исте, представља приоритетни задатак у модернизацији система преноса и дистрибуције електричне енергије.

Ради модернизације мерне инфраструктуре и развоја напредних мерних система, Електродистрибуција Србије д.о.о. Београд (у даљем тексту: „ЕДС”), као оператор дистрибутивног система, иницирала je стратешки Пројекат уградње паметних бројила у Србији (у даљем тексту: „Пројекат”) који подразумева набавку и замену класичних бројила савременим електронским бројилима која имају могућност комуникације (паметна бројила), као и набавку и успостављање система (софтвера и хардвера) за њихово очитавање, управљање и прикупљање података.

Циљеви Пројекта су:

* унапређење ефикасности, управљања и контроле над дистрибутивним системом електричне енергије;
* смањење нивоа губитака у дистрибутивној мрежи (комерцијални и технички губици);
* смањење оперативних трошкова; и
* развој тржишта електричне енергије

Процењена вредност Пројекта је 238.000.000 евра који ће се изводити у две секвенцијалне фазе (1А и 1Б). Планирано је да финансирање фазе 1А пројекта буде обезбеђено кредитом Европске банке за обнову и развој (40.000.000 евра), уз државну гаранцију, као и бесповратним средставима Инвестиционог оквира за Западни Балкан (Western Balkan Investment Framework – WBIF) у износу до 8.000.000 евра. Фаза 1Б биће финансирана кредитом Европске инвестиционе банке (80.000.000 евра), такође уз државну гаранцију. Поред наведених средстава из кредита, расположива су и Средства из гранта ЕУ, по основу Споразума између Републике Србије и Европске комисије о Годишњем акционом плану за буџетску подршку енергетском сектору за 2023. годину, у оквиру Инструмента за претприступну помоћ (IPA III) у износу до 110.000.000 евра.

За реализацију фазе 1A, 14. септембра 2021. године потписан је Уговор о зајму (Паметна бројила) између Електродистрибуције Србије д.о.о. Београд и Европске банке за обнову и развој у износу од 40 милиона евра. Уговор о гаранцији (Паметна бројила) између Републике Србије и Европске банке за обнову и развој, потписан је 14. септембра 2021. године и потврђен од стране Народне скупштине Републике Србије 3. новембра 2021. године доношењем Закона о потврђивању Уговора о гаранцији (Паметна бројила) између Републике Србије и Европске банке за обнову и развој („Службени гласник РС - Међународни уговори”, број 22/21).

Фазом 1А планирана је реализација следећих активности:

* Избор консултанта са дефинисаним задацима:
* Задатак 1: Анализа постојеће мерне инфраструктуре ради проналажења изводљивог решења са постојећим инсталираним системом и паметним бројилима;
* Задатак 2: Помоћ у припреми тендерске документације, спровођења поступка набавке, евалуације понуда и поступка уговарања набавке додатних паметних бројила и набавке надоградње или ажурирања система за даљинско мерење и управљање како би се достигао идентификовани изводљиви циљ;
* Задатак 3: Техничка помоћ приликом инсталације и пуштања у рад свих компонети система;
* Набавка надоградње/ажурирања система за даљинско мерење и управљање потрошњом са паметних (дигиталних) бројила електричне енергије за подручје Ниша, Краљева и Чачка као и за све велике (индустријске) потрошаче у Републици Србији. Планирано је да се кроз Фазу 1А Пројекта за паметна бројила изврши набавка и инсталација система, пратећег софтвера и приближно око 205.000 паметних (дигиталних) бројила.

Инсталирањем система у фази 1А омогућава се реализација фазе 1Б, тј. набавка додатних 400.000 бројила за подручја са највећим губицима, а која ће бити дефинисана од стране ЕДС у тренутку припреме тендерске документације.

Реализацијом Пројекта и увођењем паметних бројила омогућиће се унапређење енергетске ефикасности, управљање и контрола над дистрибутивним системом електричне енергије, смањење оперативних трошкова, као и комерцијалних и техничких губитака. Поред тачног и брзог очитавања бројила, могуће је купцима обезбедити свакодневни увид у тачну потрошњу електричне енергије на њиховим мерним местима што може да стимулише купце да рационалније троше електричну енергију.

Пројекат ће представљати језгро будућег система за даљинско очитавање бројила који би требало етапно да обухвати око 80% бројила широке потрошње у Републици Србији. Кроз овај пројекат било би обухваћено око 15% свих бројила у Републици Србији. Такође, извесно је да би такав систем постао део ширег система напредних мрежа (SmartGrid) што је и тенденција у свету.

Закључком Владе 05 Број: 48-5198/2024-1 од 13. јуна 2024. године, утврђена је Oснова за вођење преговора са Европском инвестиционом банком у вези са одобравањем зајма Електродистрибуцији Србије д.о.о. Београд, ради спровођења Пројекта уградње паметних бројила у Србији и давањем гаранције Републике Србије Европској инвестиционој банци по задуживању Електродистрибуцијe Србије д.о.о. Београд, одређен је преговарачки тим Републике Србије и усвојен нацрт Уговора о гаранцији.

Стандардни услови под којима Банка одобрава дугорочне кредите за финансирање пројеката познати су српској страни, a финансијски услови предложени у Уговору о финансирању, који је Електродистрибуција Србије д.о.о. Београд закључила са овом финансијском институцијом, уз државну гаранцију, су како следи:

* износ задужења: 80 милиона евра;
* период отплате кредита: 15 година, укључујући периода почека од четири годинe;
* каматна стопа: одређује се приликом повлачења сваке транше посебно, уз могућност избора фиксне или варијабилне каматне стопе;

- фиксна каматна стопа означава годишњу каматну стопу одређену од стране Банке, у складу са принципима које повремено утврђују управна тела Банке за кредите изражене у валути евро;

- варијабилна каматна стопа означава каматну стопу на годишњем нивоу која је једнака EURIBOR-у, плус одређени распон, који Банка одређује за сваки референтни период. Распон се утврђује за цео период отплате транше;

- приликом повлачења транше зајмопримац има могућност избора између отплате кредита у годишњим, полугодишњим или тромесечним ратама. Додатно, дата је и могућност отплате транше у једној рати на датум који је најраније три године и најкасније десет година од датума повлачења те транше;

- приступна накнада и провизија на неповучена средства се не плаћају Банци;

* кредит се реализује у највише 20 транши, са минималним износом транше од 4 милиона евра, осим у случају последње транше која може бити у мањем износу уколико је то укупан преостали износ кредита. Такође, у случају прве транше која је, само уколико се користи за прелиминарно плаћање, у максималном износу од 4 милиона евра и минималном износу од 1 милион евра;
* крајњи датум расположивости зајма је 60 месеци (пет година) од датума потписивања уговора;
* предвиђено време реализације Пројекта је у периоду од 2024-2028. године;
* предвиђена је могућност превремене отплате свих транши или дела било које транше.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се потврђивање Уговора о гаранцији (Пројекат уградње паметних бројила у Србији) између Републике Србије и Европске инвестиционе банке, потписаног у Београду, 24. јуна 2024. године и у Луксембургу, 28. јуна 2024. године, у оригиналу на енглеском језику.

Одредба члана 2. овог закона садржи текст Уговора о гаранцији (Пројекат уградње паметних бројила у Србији) између Републике Србије и Европске инвестиционе банке, у оригиналу на енглеском језику и преводу на српски језик.

У одредби члана 3. уређује се ступање на снагу овог закона.

IV. ФИНАНСИЈСКЕ ОБАВЕЗЕ И ПРОЦЕНА ФИНАНСИЈСКИХ СРЕДСТАВА КОЈА НАСТАЈУ ИЗВРШАВАЊЕМ ЗАКОНА

За спровођење овог закона обезбеђиваће се средства у буџету Републике Србије.